Parlement mag nou Opod-hoof verwyderPres. Cyril Ramaphosa. (Foto: Jairus Mmutle/GCIS) Pres. Cyril Ramaphosa het ŉ wysiging aan die Onafhanklike Polisiedirektoraat- (Opod-)wet onderteken wat die parlement voortaan in staat stel om toesig te hou oor enige besluit wat die skorsing of verwydering van ŉ Opod-direkteur betref. “Die wysiging maak voorsiening vir parlementêre toesig met betrekking tot die opskorting, dissiplinering of verwydering van die uitvoerende direkteur van Opod,” het die presidensie Vrydag in ŉ verklaring gesê. Luidens die verklaring het die Konstitusionele Hof versoek dat die wysiging aan die wet gemaak word in die lig van Robert McBride, voormalige Opod-hoof, se skorsing in 2015. Robert McBride Foto: Werner Beukes/SAPA Maroela Media het vroeër berig Nathi Nhleko, tóé minister van polisie, het McBride destyds daarvan beskuldig dat hy ŉ Opod-verslag aangepas het oor die voormalige Valke-hoof Anwa Dramat en ander senior kollegas se betrokkenheid by die onwettige uitlewering van Zimbabwiërs in 2010. “Die Konstitusionele Hof het sekere bepalings van Opod as ongeldig verklaar wat die minister van polisie destyds gemagtig het om die uitvoerende direkteur te skors, dissiplinêre stappe teen hom in te stel ná sy skorsing én hom uit die amp te verwyder,” het die presidensie gesê.